b'\n_START_ARTICLE_\nBluetooth Special Interest Group\n_START_PARAGRAPH_\nBluetooth Special Interest Group (Bluetooth SIG) je pravna oseba, ki nadzira razvoj standardov bluetooth in zainteresiranim izdelovalcem izdaja licence za tovrstne tehnologije in blagovne znamke. Skupina je bila ustanovljena leta 1998 in je v zasebni lasti s sede\xc5\xbeem v ameri\xc5\xa1kem mestu Bellevue._NEWLINE_Bluetooth se je za\xc4\x8del razvijati leta 1994, ko je Ericsson za\xc4\x8del raziskovati alternative kablom, ki so povezovali prenosne telefone z njihovimi dodatki. Raziskave so pokazale, da je najbolj\xc5\xa1i na\xc4\x8din radijska tehnologija, ki ni usmerjena in ne potrebuje vidljivosti kot infrarde\xc4\x8da povezava._NEWLINE_Februarja 1998 so podjetja Ericsson, Intel, IBM, Toshiba in Nokia ustanovila skupino Bluetooth SIG (Special Interest Group) in sicer z namenom definiranja in uveljavljanja specifikacije tehnologije bluetooth._NEWLINE_Maja 1998 so ustanovitelji Bluetooth SIG javno objavili imena ustanoviteljskih podjetij in povabili ostala podjetja k sodelovanju. Novo pridru\xc5\xbeena podjetja (adoptanti) se morajo seveda obvezati, da bodo podpirala bluetooth specifikacijo. Decembra 1999 so se skupini Bluetooth SIG pridru\xc5\xbeila \xc5\xa1e \xc5\xa1tiri pomembnej\xc5\xa1a podjetja: Microsoft, Lucent, 3Com in Motorola._NEWLINE_Danes je v skupini Bluetooth SIG zdru\xc5\xbeenih ve\xc4\x8d kot 2000 podjetij, kar predstavlja ve\xc4\x8d deset tiso\xc4\x8d posameznikov s celega sveta._NEWLINE_Vsako registrirano podjetje, ki se \xc5\xbeeli priklju\xc4\x8diti skupini SIG, mora izpolniti obrazec, ki je objavljen na njihovi spletni strani. Ta obrazec obvezuje \xc4\x8dlane, da k razvoju bluetootha prispevajo svoje tehnologije. V zameno jim Bluetooth SIG hkrati zagotavlja licenco za vse izdelke, ki uporabljajo tehnologijo bluetooth. Podjetja, ki ne podpi\xc5\xa1ejo \xc4\x8dlanske pogodbe s skupino SIG, nimajo pravice uporabljati tehnologije bluetooth. Poleg brezpla\xc4\x8dne licence za uporabo tehnologije bluetooth in patentov pa imajo pridru\xc5\xbeena podjetja tudi pravico do uporabe za\xc5\xa1\xc4\x8ditne znamke Bluetooth, z nekaterimi omejitvami.'